Matečná, Gabriela, generálna riaditeľka Slovenského pozemkového fondu (2015-06-30):
Takže ďakujem pekne za slovo. Ja by som chcela reagovať na tie tri poznámky pána poslanca Hlinu. Pre mňa ako štatutára jednej takej dosť veľkej inštitúcie je zaujímavé, ako sa fakty dajú neuveriteľne prekrútiť a občanom podsúvať slová a veci, ktoré naozaj nie sú pravdou. A toto, čo ste hovorili, v tom prvom bode, že Slovenský pozemkový fond zamenil, zamenil 65 ha je absolútna lož. Slovenský pozemkový fond zamieňa pozemky len v zmysle zákona a nariadenia vlády č. 238/2010 Z. z., § 4. Minulý rok Slovenský pozemkový fond urobil jednu zámenu, predminulý rok jednu zámenu. Minulý rok to bola zámena o výmere 400 m2 pre farmára, ktorý mal vedľajšie pozemky, a vymenili sme si podiely. O tom, čo hovoríte vy, je bezodplatný prevod, ktorý sa týka reštitučných nárokov, ktorý bol plnený, mimochodom, 22 zmluvami, kde pôvodný nárok vznikol v katastrálnom území Farná a Ivanka pri Dunaji a plnil sa katastrálnych územiach Farná a Ivanka pri Dunaji. To, že reštituenti postúpili svoju pohľadávku v zmysle zákona s pozemkami zápisnične, s tým Slovenský pozemkový fond naozaj nevie nič urobiť. Takže to, či Slovenský pozemkový fond ukrátil občanov o nejakú sumu, o ktorú ste vy hovorili, nie je pravda, pretože Slovenský pozemkový fond prioritne v zmysle zákona 330 rieši reštitučné nároky, ktorým aj tento o tejto výmere, ktorú ste hovorili, riešil 22 zmluvami. Takže to je k prvej vašej poznámke. K druhej takej poznámke, že dá sa rozkradnúť všetko možné v tejto krajine. Ja by som chcela povedať, Slovenský pozemkový fond spravuje 700-tisíc ha poľnohospodárskej pôdy, z toho 220-tisíc ha štátnej pôdy. Štátnu pôdu, prioritne riešime reštitučné nároky, už som to tu prečítala. Riešili sme 1 000 ha na vydanie náhradných pozemkov v rámci reštitučného konania. Čo sa týka prevodov, prevod sme urobili na 250 ha poľnohospodárskej pôdy o sume skoro 35 mil. korún. Čiže naozaj Slovenský pozemkový fond zúročil pôdu, ktorú predal, a nie je to veľká výmera, za obrovské peniaze. Za také, aké nikdy fond nepredával. Slovenský pozemkový fond predáva za ceny v mieste obvyklé, kde, samozrejme, je len podkladom znalecký posudok. Avšak na Slovenskom pozemkovom fonde existuje tzv. útvar referátu tvorby cien a verifikácie, kde máme svojich interných znalcov, ktorí každú jednu cenu porovnávajú s tzv. cenovou mapou nehnuteľností, kde je to platená služba. My sme jediná verejná inštitúcia, ktorá cenovú mapu nehnuteľností, ktorou disponujeme, a na základe toho Slovenský pozemkový fond reviduje znalecké posudky a garantujem vám, že cena, za ktorú Slovenský pozemkový fond, je niekoľkonásobne vyššia, ako je v znaleckých posudkoch. Čiže to je k tomu bodu dva. K mladým poľnohospodárom. Myslím si, že pani poslankyňa už reagovala. Prioritne mladých poľnohospodárov rieši ministerstvo pôdohospodárstva a Pôdohospodárska platobná agentúra. Slovenský pozemkový fond je len, by som povedala, taká čerešnička na torte, že Slovenský pozemkový fond môže dať mladých farmárom pôdu. Máme dohodu s ministerstvom pôdohospodárstva, ak mladí farmári prídu a preukážu, že majú rozhodnutie o poskytnutí z opatrenia 61 alebo 63 pre mladých poľnohospodárov, fond im poskytne výmeru ktorá je daná zákonom. Fond k tomuto urobil neuveriteľne veľa krokov. Môžete si pozrieť na našej stránke, na stránke www.pozfond.sk, v záložke „Nájomné zmluvy“ máme v excelovskej tabuľke zoznam mladých poľnohospodárov. Tento mesiac som nepozerala. Každý mesiac sa updatuje tento zoznam. Je tam 165 žiadateľov, konkrétne katastrálne územia. Ak niektorý z týchto mladých farmárov donesie rozhodnutie, fond z existujúcej nájomnej zmluvy s tými starými farmármi vyčlení pre mladého farmára, samozrejme, pôdu v zmysle zákona, ktorá je. Čiže fond urobil neuveriteľne veľa krokov. Ďalším krokom je, updatovali sme všetky zmluvy, podotýkam, 4 900 nájomných zmlúv, kde do osobitných ustanovení sme „starým“ farmárom hovorili teda, v zmluve sme ich podmienili, že ak v danom katastrálnom území príde niekto s nárokom na pôdu ako mladý farmár, je povinný mu časť pôdy odstúpiť. Čiže to bolo také druhé B a myslím si, že to je veľká vec, keď sme urobili v krátkom čase update týchto zmlúv a osobitné ustanovenie je tam, je tam vsunuté. Čiže ak k tomu dôjde, že mladí farmári sa nájdu a prídu s rozhodnutím, Slovenský pozemkový bude môcť plniť aj vo výmerách. Toto je poznámka, poznámka k pánovi Hlinovi. Čo sa týka pána, pána Mičovského, ja myslím, že už sme povedali dosť asi na výbore. Slovenský pozemkový fond po dohode s ministerstvom pôdohospodárstva a s Lesmi Slovenskej republiky, uzrie svetlo sveta, predpokladám, memorandum, ktoré hovorí a bude hovoriť o spoločnom postupe pri výkone práva poľovníctva. Je to naozaj zložitá téma, kde naozaj štát by sa mal snažiť spoločne pri každom jednom zhromaždení vystupovať jednotne. A ja k tomu asi viacej ani nechcem hovoriť, lebo je zbytočné k tomuto hovoriť. Ja by som len upozornila na jednu vec. Zákon o poľovníctve 274 má také malé, by som povedala, nedostatky a tie by som potom možno navrhla cez pani, pani Košútovú, aby sa takéto veci nediali. Zhromaždenie možno zvolať prvýkrát, je možno zvolať druhýkrát, je možno zvolať ixkrát. Zákon toto vôbec neobmedzuje. A to je taký priestor na to, že to zvolávanie môže prejsť niekoľkokrát. Čiže aj to je spôsob, akým sa dá zamedziť nejakým, by som povedala, následným, následným špekuláciám pri zvolávaní zhromaždení vlastníkov poľovných pozemkov. Čiže to je z mojej strany všetko. Ďakujem veľmi pekne. (Potlesk.)